open-index/open-wikipedia-markdown huggingface dataset:
Heinrich Karl Brugsch

**Heinrich Karl Brugsch** (18. helmikuuta 1827 Berliini – 9. syyskuuta 1894 Berliini) oli saksalainen aikansa johtava egyptologi. Hänestä tuli Kairon egyptologisen koulun johtaja, hän tuotti lukuisia erittäin arvokkaita teoksia ja oli uranuurtajana demoottisen kirjoituksen tulkitsemisessa.

## Elämä ja ura
Brugsch oli preussilaisen ratsuväen upseerin poika ja syntyi Berliinin kasarmilla. Hän osoitti jo varhain suurta taipumusta egyptologisiin tutkimuksiin, joissa hän oli lähes täysin itseoppinut, vaikkakin Alexander von Humboldt kannusti häntä. Valmistuttuaan yliopistosta ja käytyään ulkomaisissa museoissa Preussin hallitus lähetti hänet Egyptiin vuonna 1853, ja hän solmi siellä läheisen ystävyyden ranskalaisen egyptologin Auguste Marietten kanssa. 

Palattuaan Saksaan hän sai nimityksen Berliinin museoon. Vuonna 1860 hänet lähetettiin Persiaan Saksan lähetystöön, vuosina 1864–1866 hän toimi konsulina Kairossa ja vuodesta 1867 alkaen hän oli professorina Göttingenin yliopistossa. Vuonna 1870 Brugsch toimi Kairoon perustetun egyptologisen koulun johtajana. Egyptin taloudesta vastanneet eurooppalaiset halusivat säästää ja erottivat hänet tästä virasta vuonna 1879. Ranskan vaikutusvalta esti häntä siirtymästä ystävänsä Marietten seuraajaksi Bulaq-museon johtoon vuonna 1883. Hän asui sittemmin pääasiassa Saksassa ja toimi dosenttina, mutta vieraili Egyptissä, Persiassa ja järjesti egyptiläisnäyttelyn Philadelphian maailmannäyttelyssä vuonna 1876. Egyptin hallinto antoi Brugschille paššan arvonimen vuonna 1881. 

Brugschin ansiot egyptologian alalla ovat erittäin merkittävät, erityisesti demoottisen kirjoituksen tulkitsemisessa ja laajan hieroglyfien ja demoottisen kirjoituksen välisen sanakirjan laatimisessa (1867–1882). Hänen veljensä oli egyptologi Émile Brugsch. 

## Lähteet

## Aiheesta muualla
Muurlan Kistolan työväentalo

**Muurlan Kistolan työväentalo** oli Salon kaupungin Muurlan Kistolan kylässä sijainnut työväentalo. 

## Historiaa
Muurlan työväenyhdistys perustettiin vuonna 1906. Tontti työväentaloa varten ostettiin vuonna 1915. Talon sokkelityö aloitettiin vuonna 1917. Talo oli vesikattovaiheessa vasta vuonna 1927 ja valmistui vuonna 1929. Talon julkisivupiirustukset on tehnyt J. Louhikoski vuonna 1918. Rakennustarpeiksi ostettiin riihi vuonna 1922. Talo oli punainen. Julkisivut oli vuorattu rimalaudoituksella, maantiepuoleisessa julkisivussa oli käytetty vaakaponttilautaa.

## Nykyinen käyttö
Urheiluseura Muurlan Kiri omisti talon vuonna 1978.

## Lähteet
Jung Min Seo

**Jung Min Seo** (s. 1. tammikuuta 2002) on ruotsalainen shakinpelaaja, jolla on kansainvälisen mestarin arvonimi. Seon vahvuusluku on 2507, jolla hän on Ruotsin kuudenneksi vahvin aktiivipelaaja ja maailmanlistan sijalla 658. Seo voitti vuonna 2021 shakin Ruotsin mestaruuden.

## Lähteet

## Aiheesta muualla
*
Framsókn

**Framsókn** () on färsaarelainen liberaali puolue, joka kannattaa Färsaarten itsenäistymistä. Se on perustettu vuonna 2011. Puolueen puheenjohtajana toimii Ruth Vang.

Puolue osallistui ensimmäisiin vaaleihinsa vuonna 2011, jossa se voitti kaksi paikkaa. Vuosina 2015–2019 puolue oli sosiaalidemokraattien johtamassa hallituksessa.

## Lähteet
Mats Troeng

**Mats Troeng** (s. 11. heinäkuuta 1978 Aichin MM-kilpailuissa 2005 Troeng kuului Ruotsin neljänneksi sijoittuneeseen viestijoukkueseen. Henkilökohtaisilla matkoilla hänen paras saavutuksensa on keskimatkan kuudes sija Tampereen MM-kilpailuista 2001. EM-kilpailuista hänen paras saavutuksena on keskimatkan kuudes sija Ventspilsin EM-kilpailuista 2008. Troengilla on yksi suunnistuksen maailmancupin osakilpailuvoitto. Hän voitti keskimatkan kilpailun Dresdenissä vuonna 2004. Troeng voitti juniorien maailmanmestaruuden viestissä Reimsissa vuonna 1998. Ruotsin kansallisissa mestaruuskilpailuissa Troeng saavutti yhden kultamitalia ja kolme hopeamitalia. Troeng edusti OK Linnea.

## Lähteet
Nousiaisten Saksalan työväentalo

**Nousiaisten Saksalan työväentalo** oli Nousiaisten kunnan Saksalan kylässä sijainnut työväentalo. 

## Historiaa
Työväenyhdistys perustettiin vuonna 1906. Tontti oli vuokralla. Talo rakennettiin 1920-luvun puolivälissä, mutta se myytiin maanomistajalle vuonna 1959.Talo ei tullut koskaan täysin valmiiksi. Julkisivut ja sisäseinät olivat laudoittamattomat ja maalaamattomat. Perusta oli avoin sokkeli, joka oli tehty luonnonkivipilareista.

## Lähteet
Tricholomatineae

**Tricholomatineae** on Agaricales-lahkoon kuuluva alalahko, joka sisältää muun muassa valmuskat ja malikat. Alalahkon lajit ovat pääosin helttasieniä. Tricholomatineae ilmestyi todennäköisesti liitukaudella noin 117 miljoonaa vuotta sitten. Aikojen saatossa on kehittynyt ekologialtaan erilaisia lajeja: osa on juurisieniä, osa lahottajasieniä ja osa loisia. *[[Termitomyces]]*-suvun sienet elävät symbioosissa termiittien kanssa. Vuonna 2022 kuvattu *[[Omphalina licheniformis]]* on jäkälän sieniosakas.

## Luokittelu
Tricholomatineae-alalahko sisältää seuraavat heimot:

* Biannulariaceae
* Callistosporiaceae
* Clitocybaceae
* Entolomataceae
* Fayodiaceae
* Lyophyllaceae
* Macrocystidiaceae
* Omphalinaceae
* Paralepistaceae
* Pseudoclitocybaceae
* Pseudoomphalinaceae
* Tricholomataceae
Lisäksi alalahkossa on sukuja, joita ei ole luokiteltu mihinkään heimoon (*[[incertae sedis]]*):
* *[[Hertzogia]]*
* *[[Paralepistopsis]]*

## Lähteet
Saltholm

**Saltholm** (suomeksi ’Suolasaari’) on Tanskalle kuuluva saari Juutinraumassa. Se sijaitsee Amagerin saaresta itään, aivan Tanskan ja Ruotsin merirajan tuntumassa.

Saltholm on pinta-alaltaan 16 km² ja laakea. Suurin osa saarta on alle kaksi metriä merenpinnasta, ja sen korkein kohtakin on vain viisi metriä. Myrskyn aikana suuri osa saarta voi jäädä tulvan alle. Vuonna 2021 saarella oli kaksi vakituista asukasta.

Saltholmin vieressä on Juutinrauman siltaa varten rakennettu Peberholmin keinotekoinen saari. Se on nimetty Saltholmin pariksi, ja sen nimi tarkoittaa ”Pippurisaarta”.

## Historiaa
Saltholmia on käytetty laitumena keskiajalta lähtien, ja sieltä on louhittu rakennuskiveä Kööpenhaminan rakentamiseen. 1700-luvun alussa sitä käytettiin karanteenipaikkana rutto- ja koleraepidemioiden aikana.

Koska Saltholm sijaitsee keskellä Juutinraumaa, sillä on ajoittain ollut sotilaallista merkitystä. Tanskan valtio rakensi saarelle Flakfortetin linnoituksen 1912, ja se oli käytössä vielä toisen maailmansodan aikaan.

1960-luvulla Saltholmia kaavailtiin uuden Kööpenhaminan lentoaseman paikaksi, koska kenttä Kastrupissa ei enää täyttänyt kasvaneen lentoliikkeen vaatimuksia. Asiasta päätettiin 1969, mutta rakentamista lykättiin toistuvasti, kunnes se 1979 hylättiin lopullisesti.

## Luonto
Saaren maasto on sekoitus marskimaata, pieniä järviä ja lampia. Harvoja puita suojaavat kivistä rakennetut vallit. Heti kasvillisuuskerroksen alla alkaa kova kalkkikivi, *Københavnkalk*, jota on käytetty rakennuskivenä Kööpenhaminassa etenkin 1700-luvulla. Kalkkikiven louhinta on jättänyt jäljelle useita veden täyttämiä louhoksia.

Kasvillisuus on pääasiassa erilaisia ruohoja ja ketokasvillisuutta, kuten rohtonukulaa, hullukaalia, etelänkurjenmiekkaa ja härkkejä. Saarella laidunnetaan eläimiä, nykyään etupäässä nuorta nautakarjaa, lampaita ja hanhia.

Saarella pesii ja vierailee runsaasti vesilintuja, kuten haahkoja, joutsenia ja sorsia, jotka saavat ravintonsa sen ympäristön matalikoilta. Saltholm on ollut luonnonsuojelualuetta vuodesta 1983 alkaen.

## Kuvia

SaltholmPonds.jpg|Meriveden täyttämiä lammikoita Saltholmissa
SaltholmSheep.jpg|Lampaita laitumella Saltholmissa
Saltholm and Oresund bridge.jpg|Ilmakuva Saltholmista, taustalla Juutinrauman silta


## Lähteet

## Aiheesta muualla
Phasmophobia

**Phasmophobia** on Kinetic Gamesin 18. syyskuuta 2020 julkaisema kauhupeli, joka perustuu aaveiden metsästykseen. Peliä voi pelata 1–4 hengen ryhmässä ja se onkin suunniteltu yhteistyöpeliksi. Tavoitteena pelissä on vierailla kummittelevissa paikoissa ja selvittää, mikä pelin kummituksista kyseisessä sijainnissa on. Tämä tehdään pelissä olevien työkalujen, kuten EMF-mittarin, sekä Spirit boxin avulla.

Peli on ostettavissa ja ladattavissa Steam-alustasta. Pelistä on tulossa konsoliversio, joka oli tarkoitus julkaista elokuussa 2023, mutta sen julkaisua jouduttiin viivyttämään. Konsoliversion viivästyminen johtuu pelistudiolla tapahtuneesta tulipalosta.

## Pelaaminen

Pelaajan tehtävänä on selvittää, minkä tyyppinen kummitus kummittelee valitussa paikassa. Peliä voidaan pelata yksin tai muiden pelaajien kanssa. Peli käyttää hyödykseen keskustelua (voice chat), jonka avulla pelaajat voivat kommunikoida muiden pelaajien kanssa. Pelaajan täytyy tarkkailla autossa olevaa järkimittaria, joka kertoo, missä asteikoilla pelaajan järki on. Mitä alhaisempi järki on, sitä useammin kummitus aloittaa pelaajan metsästyksen ja estää tämän pääsyn ulos talosta. Pelaajan täytyy piiloutua tai juosta kummitusta pakoon. Kaikilta kummitustyypeiltä ei voi juosta pakoon tai piiloutua. Mikäli kummitus saa pelaajan kiinni tai tappaa koko ryhmän, peli päättyy ja pelaaja voi menettää tavaroita.

### Todisteet
Selvittääkseen kummituksen pelaajan täytyy etsiä todisteita, jotka kertovat, minkä tyyppinen kummitus on kyseessä. Todisteaineistona ovat ultraviolet, henkiradio, pakkanen, aavehiukkanen (ghost orb), D.O.T.S-projektori, tason 5 EMF ja aavekirjoitus. Tämän lisäksi pelaaja voi suorittaa kolmea lisätehtävää ja ottaa kuvia kameralla, jotka vaikuttavat saatavan palkkion suuruuteen.

### Varusteet
Pelissä perusvarusteisiin kuuluu D.O.T.S.-laserprojektori, EMF-mittari, aavekirjoituskirja, henkiradio, lämpömittari, UV-taskulamppu, videokamera ja tavallinen taskulamppu. Pelissä on myös kirottuja esineitä, joiden avulla voidaan saada kummitus esiin. lumottu peili, manauspiiri, voodoo-nukke, soittorasia, ouija-lauta, apinan käpälä ja tarot-kortit. Jokaisella varusteella on pelissä kolme tasoa, joita päivittämällä varusteista tulee paremmat.

### Aavetyypit
Toukokuussa 2024 Phasmophobiassa on 24 eri aavetyyppiä. Näihin kuuluvat mm. Räyhähenki, Banshee, Jinni, Demoni, Yokai, ja Goryo. Jokaisella aavetyypillä on erilaisia kykyjä.

### Kartat
Phasmophobiassa on toukokuussa 2024 yhteensä 12 eri karttaa joissa pelaaja voi metsästää kummituksia.

Pieniä karttoja ovat neljä esikaupunkitaloa ja kaksi maalaistaloa, kuvitteellinen leirintäalue *Camp Woodwind* sekä mielisairaalan pienempi versio. Keskikokoisia karttoja ovat leirintäalue *Maple Lodge Campsite* sekä vankila. Suuria karttoja ovat *Brownstone High School* sekä mielisairaala *Sunny Meadows Mental Institution*. Karttojen koot vaihtelevat pienestä suureen, ja suuremmat kartat on suunnattu isommille pelaajamäärille. Suunnitteilla on uusi, majakka-aiheinen kartta *Point Hope.*

## Lähteet
Aage Hastrup

**Aage Hastrup** (22. marraskuuta 1919 Frederikssund – 16. marraskuuta 1993) oli tanskalainen toimittaja ja konservatiivisen kansanpuolueen poliitikko. Hän istui kansankäräjillä vuosina 1964–1973 ja toimi Tanskan asuntoministerinä 1968–1971.
## Lähteet

## Aiheesta muualla
* ''Aage Hastrup'' Tanskan kansankäräjien verkkosivuilla
Ríon linna

**Ríon linna** (), myös *Moriáksen linna* (Καστέλι του Μοριά, *Kastéli tou Moriá*), on linna Ríon kaupungissa Patraksen kunnassa Kreikassa. Se sijaitsee Patraksenlahden ja Korintinlahden erottavan salmen etelärannalla eli Peloponnesoksen niemimaan puolella.

## Historia

Ríon linnan paikalla oli linnoitteita jo antiikin aikana roomalaisella kaudella. Jossakin sen kohdalla tai lähellä sijaitsi myös Poseidonille omistettu temppeli. Nykyinen linna rakennettiin osmanivallan aikana vuonna 1499 hallitsemaan pääsyä Korintinlahdelle yhdessä salmen vastakkaisella eli pohjoisrannalla sijaitsevan Antírrion linnan kanssa. Ríon linnan rakennutti sulttaani Bayezid II. Vuonna 1532 linnan saivat lyhyeksi ajaksi haltuunsa espanjalaiset, minkä jälkeen se palasi turkkilaisille. Vuonna 1603 linnaa tuhosivat Maltan ritarit.

Venetsialaiset saivat linnan haltuunsa vuonna 1687, ja heidän aikanaan se rakennettiin nykyiseen muotoonsa. Turkkilaiset valtasivat linnan jälleen vuonna 1715. Kreikkalaiset saivat sen vapaussodassa vuonna 1828. Italian–Kreikan sodan 1940–1941 aikana salmi oli linnojen kohdalta suljettu paksuilla ketjuilla, jotta laivojen pääsy Korintinlahdelle olisi estynyt. Nykyisin linnassa järjestetään kulttuuritapahtumia.

## Rakennelma
Linna on pohjakaavaltaan monikulmion muotoinen ja varustettu torneilla ja bastioneilla. Muurien pohjoiskärki on Ríon niemenkärjen kohdalla. Linnan eteläpuolella muureja suojaa suuri merivedellä täytetty vallihauta. Pääsisäänkäynti on vallihaudan ylittävän sillan kautta. Linnan itäosan keskellä on korkeampi pyöreistä osista koostuva rakennus. Venetsialaisaikana 1687–1715 linnassa sanotaan olleen 60 tykkiä.

Nykyisin heti linnan länsipuolella on Ríon–Antírrion sillan eteläpää.

## Lähteet

## Aiheesta muualla
Sélinon linna

**Sélinon linna** (, ) eli **Palaióchoran linna** (Κάστρο Παλαιοχώρας, *Kástro Palaiochóras*) on venetsialaisaikainen linna Palaióchoran kylässä Kreetan saarella Kreikassa.

## Historia

Sélinon linna rakennettiin vuonna 1282. Sen rakennuttaja oli Kreetaa tuolloin hallinnut venetsialainen Marino Gradonigo. Linnan tarkoituksena oli suojata Kreetan etelärannikkoa sekä meriyhteyttä Pohjois-Afrikkaan. Se ei koskaan ollut erityisen merkittävä linnoitus mutta kuitenkin lähiseutunsa ainoita. Nimensä Sélino paikka sai oletettavasti seudulla runsaana kasvavasta selleristä. Linnalta nimi siirtyi koko seudulle, joka on nykyisin osa Kántanos-Sélinon kuntaa.

Kreetalaiset kapinalliset valtasivat Sélinon linnan vuonna 1332 Várdas Kallérgiksen johdolla ja surmasivat sen johtajan Ermolaos Velenioksen perheineen ja joukkoineen. Venetsialaiset valtasivat sen takaisin vuonna 1334. Hayreddin Barbarossa valtasi linnan osmaniturkkilaisille vuonna 1539. Tämän jälkeen linna oli vähemmällä käytöllä. Venetsialaiset kunnostivat Sélinon linnan uudelleen vuonna 1595–1596 Benetto Dolfinin johdolla. Turkkilaiset valtasivat sen vuonna 1653. Uuden turkkilaisvallan aikana linnaa käytettiin jälleen vähemmän, kunnes osa siitä kunnostettiin käyttöön vuonna 1867.

## Rakennelma
Linna sijaitsee niemessä olevalla kukkulalla heti Palaióchoran kylän lounaispuolella, ja se on rakennettu noin 20 metrin korkeuteen merenpinnasta. Linna on pohjakaavaltaan jotakuinkin neliskulmainen, ja siinä on kaksi tornia eteläsivulla ja yksi pohjoissivulla. Linnoituksessa oli varuskuntarakennuksia sekä muun muassa vesisäiliöitä ja pieni kirkko. Nykyisin paikalla on jäljellä raunioita pääosin turkkilaisaikaisista rakennusvaiheista.

## Lähteet

## Aiheesta muualla
Dominikaanien Pyhän Pietarin kirkko

**Dominikaanien Pyhän Pietarin kirkko** () on kirkko Iraklionin kaupungissa Kreetan saarella Kreikassa. Se on omistettu apostoleille Pyhä Pietari ja Pyhä Paavali, mutta se tunnetaan yleensä Pietarin kirkkona.

Dominikaanien Pyhän Pietarin kirkko rakennettiin katoliseksi kirkoksi venetsialaisvallan aikana noin vuonna 1248–1253. Se oli aluksi sisterssiläisten luostarikirkko ja siirtyi myöhemmin dominikaaneille. Kirkkoa käytettiin paitsi luostarikirkkona myös kaupungin venetsialaisylimystön hautapaikkana. Osmanivallan aikana kirkko muutettiin ensin sulttaani Ibrahimille omistetuksi moskeijaksi ja myöhemmin ortodoksiseksi kirkoksi.

Kirkko sijaitsee Iraklionin rannassa lähellä venetsialaista satamaa ja merimuuria. Se edustaa goottilaista arkkitehtuuria. Nykyisin kirkko on ympäröivine raunioineen arkeologinen kohde. Kirkko on käytössä vain kerran vuodessa Pietarin ja Paavalin juhlapäivänä.

## Lähteet

## Aiheesta muualla
Helge Larsen

**Helge Larsen** (25. huhtikuuta 1915 Vester Åby – 24. tammikuuta 2000) oli tanskalainen Radikaalin Venstren poliitikko. Hän istui kansankäräjillä vuosina 1956–1964 ja toimi Tanskan opetusministerinä 1968–1971.
## Lähteet

## Aiheesta muualla
* ''Helge Larsen'' Tanskan kansankäräjien verkkosivuilla
Koivuranta

**Koivuranta** voi tarkoittaa seuraavia:

* Koivuranta Oy, Keski-Suomessa ja Savossa toimiva linja-autoyhtiö
* Koivuranta, työväentalo Jyväskylän Halssilassa
* Koivuranta, sukunimenä:
** Anssi Koivuranta (s. 1988), mäkihyppääjä, yhdistetyn hiihtäjä ja olympiamitalisti
** Eino Koivuranta, oik. *Veikko Korhonen* (1888-1942), toimittaja ja kirjailija
** Janne Koivuranta (1885–1967), kansanedustaja (Maalaisliitto), maanviljelijä ja kunnallisneuvos
** Marko Koivuranta (s. 1978), jalkapalloilija ja futsalpelaaja
** Sanni Koivuranta (o.s. Leinonen, s. 1989), alppihiihtäjä
** Tarmo Koivuranta (s. 1980), jalkapalloilija
** Ulla Koivuranta (s. 1959), näyttelijä.
Kristuksen ylösnousemuksen kirkko (Oía)

**Kristuksen ylösnousemuksen kirkko** () on ortodoksinen kirkko Oían kylässä Santorínilla Kreikassa. Se on omistettu Kristuksen ylösnousemukselle.

Kristuksen ylösnousemuksen kirkko on rakennettu vuonna 1865. Se sijaitsee Santorínin kalderan laidalla Oían pääkävelykadun eteläpuolella. Kirkkorakennus edustaa sinivalkoista kykladista arkkitehtuuria. Heti sen itäpuolella sijaitsee samantyylinen Pyhän Spyridonin kirkko. Kirkot ovat kenties Santorínin valokuvauksellisimpia ja ainakin esiintyvät usein Santoríni- ja Kreikka-aiheisissa kuvituksissa ja postikorteissa ja muun muassa kauppaketju  Lidlin Eridanous-tuotemerkin tunnuskuvana. Kristuksen ylösnousemuksen kirkko on esiintynyt Kreikkaa symboloimassa myös muun muassa Valion kreikkalaisten jogurttien pakkausten kyljessä.

## Lähteet

## Aiheesta muualla
Kristuksen ylösnousemuksen kirkko

**Kristuksen ylösnousemuksen kirkko** voi viitata muun muassa seuraaviin kirkkoihin:

* Kristuksen ylösnousemuksen katedraali eli Verikirkko, kirkko Pietarissa Venäjällä
* Kristuksen ylösnousemuksen kirkko, kirkko Brestissä Valko-Venäjällä
* Kristuksen ylösnousemuksen kirkko, kirkko Jyväskylässä Suomessa
* Kristuksen ylösnousemuksen kirkko, kirkko Oían kylässä Santorínilla Kreikassa
Panagía Chrysospiliótissan kirkko

**Panagía (Neitsyt Maria) Chrysospiliótissan kirkko** () eli **Neitsyt Marian kuolonuneen nukkumisen kirkko** (Ναός Κοιμήσεως Θεοτόκου Χρυσοσπηλαιωτίσσης, *Naós Koimíseos Theotókou Chrysospilaiotíssis*) on ortodoksinen kirkko Ateenassa Kreikassa. Se on omistettu Neitsyt Marian kuolonuneen nukkumiselle.

Panagía Chrysospiliótissan kirkko on rakennettu vuosina 1863–1892. Sen paikalla oli ollut vanhempi kirkko, joka kärsi suuria vaurioita Kreikan vapaussodassa. Uuden kirkon suunnitteli arkkitehti Dimítrios Zézos. Hänen kuoltuaan vuonna 1857 työtä jatkoi Panagís Kálkos vuoteen 1878 ja sitten Ernst Ziller.

Kirkko sijaitsee Ateenan vanhassa keskustassa Aiólou-kadun varrella. Kirkkorakennuksessa yhdistyy uusbysanttilaista ja uusklassista arkkitehtuuria, ja siinä on kupoli ja kaksi tornia. Sisältä kirkko on kolmilaivainen basilika.

## Lähteet

## Aiheesta muualla
Przewodówin ohjusturma

**Przewodówin ohjusturma** sattui, kun puolalaisen Przewodówin kylän läheisyyteen osui kaksi ohjusta 15. marraskuuta 2022. Przewodówin kylä sijaitsee Dołhobyczówin kunnassa Hrubieszówin piirikunnassa Lublinin voivodikunnassa Ukrainan rajan tuntumassa. Ohjusiskujen kerrottiin olevan osa suurempaa hyökkäystä Ukrainan kaupunkeja ja energialaitoksia vastaan ja että ohjukset olisivat vahingossa eksyneet Puolan puolelle. Myöhemmin tosin ilmoitettiin, että kyseessä olisi voinut olla vain yksinäinen ohjus.

## Tapahtumat
Venäjä ja Ukraina ovat kiistäneet laukaisseensa ohjuksen, ja Ukraina on syyttänyt siitä Venäjää. Asiantuntijoiden mukaan kyseessä ei voi olla tahallinen hyökkäys Puolaa kohtaan. Yhdysvaltalaisten viranomaislähteiden mukaan ohjusta ei ole todennäköisesti laukaistu Venäjältä, vaan se on saattanut olla ukrainalaisten ilmantorjuntaohjus, jota Ukraina olisi luultavasti yrittänyt käyttää puolustaessaan venäläisiltä ohjusiskuilta. Ohjuksen kerrottiin olevan venäläisvalmisteinen Ukrainan käyttämä S-300-ilmatorjuntaohjus, ja että ohjuksessa olisi voinut olla tekninen vika.

## Onnettomuuden selvittely
Puolalaiset tiedotusvälineet kertoivat, että kaksi puolalaista miestä, Bogusław Wos ja Bogdan Ciupek, kuoli viljatehtaan räjähdyksessä. Puolan viranomaiset ilmoittivat, että tehtaan räjähdyksen syy on toistaiseksi tuntematon. Puolalainen Radio ZET -asema kertoi, että kaksi ohjusta aiheutti räjähdyksen. 

Puolan pääministeri Mateusz Morawiecki kutsui iskun jälkeen kansallisen turvallisuus- ja puolustusvaliokunnan koolle kiireellisen kokouksen. Pian hyökkäyksen jälkeen BNO News kertoi, että Viro olisi valmis puolustamaan ”jokaista tuumaa Naton alueella”. Puolan hallituksen tiedottaja Piotr Müller kertoi Puolan nostavan asevoimiansa valmiustilaa ja selvittävänsä, tarvitseeko Puolan aktivoida Naton 4. artikla.

Tapauksen ja Družba-öljyputken sulkemisen vuoksi Unkarin pääministeri Viktor Orbánin johtama hallitus kutsui samana yönä puolustusneuvoston hätäkokoukseen, ja puolustusministeri Kristóf Szalay-Bobrovniczky kävi puhelinkeskustelun Naton pääsihteeri Jens Stoltenbergin kanssa. 

Pian väitetyn Venäjän ohjusiskujen jälkeen Pentagon myönsi uutiset, joiden mukaan kaksi venäläistä ohjusta osui Puolan sisällä lähellä Ukrainan rajaa, mutta sanoi, ettei se voinut vahvistaa niitä.

## Reaktioita
### Kansainväliset
Suomen tasavallan presidentti Sauli Niinistö kommentoi asiaa kertomalla, että ”uutiset Puolasta ovat huolestuttavia”. Suomen pääministeri Sanna Marin kommentoi asiaa sanomalla, että ”Puolasta kantautuvat uutiset ovat vakavia”.

### Ukraina
Ukrainan presidentti Volodomyr Zelenskyi kommentoi asiaa kertomalla, että ”sodan merkittävin eskalaatiopiste on nyt saavutettu”. Zelenskyi ilmoitti keskiviikkona vielä uskovansa, että kyseessä ei olisi ollut Ukrainan laukaisema ohjus kertomalla, ettei hän ole saanut asiasta tietoa  Ukrainan ase- ja ilmavoimien johdolta.

### Venäjä
Venäjän puolustusministeriö kiisti syytökset, että Venäjä olisi iskujen takana.

## Lähteet
Panagía Platsanín kirkko

**Panagía (Neitsyt Maria) Platsanín kirkko** () eli **Akatistoshymnin Neitsyt Marian kirkko** (Ναός Παναγίας του Ακάθιστου Ύμνου, *Naós Panagías tou Akáthistou Ýmnou*) on ortodoksinen kirkko Oían kylässä Santorínilla Kreikassa. Se on omistettu akatistoshymnin Neitsyt Marialle.

Panagía Platsanín kirkko sijaitsee kylän keskusaukion laidalla. Alun perin sen samanniminen edeltäjä sijaitsi venetsialaisaikaisessa Oían linnassa, jossa se on ollut olemassa viimeistään noin vuonna 1820. Sen perustamiseen liittyy legenda, jonka mukaan merestä olisi löydetty Neitsyt Marian ikoni, joka sijoitettiin erääseen kylän kirkoista. Se siirtyi kuitenkin ihmeellisellä tavalla kerta toisensa jälkeen linnan seinälle, jolloin sille rakennettiin kirkko linnaan. Lisänimen *Platsaní* kerrotaan olevan onomatopoeettinen ja tulevan äänestä, jonka aallot tekivät lyödessään ikoniin. Linnassa ollut kirkko vahingoittui vuoden 1956 maanjäristyksessä, ja uusi rakennettiin nykyiselle, turvallisemmalle paikalleen. Nykyinen kirkko valmistui vuonna 1965. Se on kylän toinen seurakuntakirkko Pyhän Georgioksen kirkon ohella.

Kirkko on valkoinen, ja siinä on sinikattoinen kupoli ja neljä pienempää valkoista kupolia sekä kuudella kellolla varustettu kellotorni. Kirkon julkisivussa on kaari-ikkunat. Sisällä kirkossa on sen syntyyn liitetty Neitsyt Marian ikoni, puukaiverrettu ikonostaasi, seinämaalauksia sekä merenkulkijoiden tekemiä votiivilahjoituksia.

## Lähteet

## Aiheesta muualla
Pyhän Dionysios Areopagitan kirkko (Kolonáki)

**Pyhän Dionysios Areopagitan kirkko** () on ortodoksinen kirkko Kolonákin kaupunginosassa Ateenassa Kreikassa. Se on omistettu kaupungin suojeluspyhälle Dionysios Areopagitalle.

Pyhän Dionysios Areopagitan kirkon rakentaminen alkoi vuonna 1923, ja se vihittiin käyttöön 24. toukokuuta 1931. Sen paikalla oli aikaisemmin pieni kirkko, joka rakennettiin vuosina 1880–1886 ja purettiin uuden kirkon tieltä pieneksi käyneenä jo vuonna 1900. Uuden kirkon suunnitteli Anastásios Orlándos, ja työn loppuun saattaneiksi arkkitehdeiksi mainitaan sekä Dimítrios Filippákis että Geórgios Nomikós.

Kirkko sijaitsee Skoufá-kadulla. Kirkkorakennuksen tyylissä yhdistyy uusbarokkia, uusklassista arkkitehtuuria ja bysanttilaisia vaikutteita. Kirkko on pohjakaavaltaan ristinmuotoinen, ja siinä on suuri kupoli ja kaksi tornia. Kooltaan kirkko on yksi kaupungin suurimmista.

Kirkko toimi Ateenan väliaikaisena katedraalina Neitsyt Marian ilmestyksen katedraalin kunnostustöiden aikana 1999–2016. Kirkkoa ei tule sekoittaa Ateenan katoliseen Pyhän Dionysios Areopagitan katedraaliin.

## Lähteet

## Aiheesta muualla
Pyhän Dionysios Areopagitan kirkko

**Pyhän Dionysios Areopagitan kirkko** voi viitata seuraaviin kirkkoihin:

* Pyhän Dionysios Areopagitan katedraali, katolinen kirkko Ateenassa Kreikassa
* Pyhän Dionysios Areopagitan kirkko, ortodoksinen kirkko Ateenassa Kreikassa
Autostore Holdings

**AutoStore Holdings Ltd** on norjalainen  vuonna 1996 perustettu holdingyhtiö, joka tarjoaa tytäryhtiöittensä välityksellä asiakkailleen tilaa säästäviä ja tehokkuutta lisäviä, robottiteknologiaa hyödyntäviä varastointiratkaisuja. Ratkaisujen automatiikka säästää henkilöstökuluissa. Yhtiön osake kuuluu Oslon pörssin keskeisten osakkeiden muodostamaan OBX-indeksiin.

Yhtiö on toimittanut yli tuhat Cube Storage -varastojärjestelmää monille teollisuusaloille yli 45 maassa. Yhtiön varastointijärjestelmiin kuuluvat kehikot, varastolaatikot, kuljetusrobotit, työasemat, ohjausyksiköt ja varaosat sekä varastonhallinnan ohjelmistot. Yrityksen päätoimipaikka sijaitsee Norjan Nedre Vats ja sillä on toimipisteet Oslon lisäksi kuudessa länsieurooppalaisessa maassa, Yhdysvalloissa, Etelä-Koreassa, Japanissa ja Singaporessa. Yhtiön varastorobotiikkajärjestelmät valmistetaan Puolassa.

Yhtiön osakkeiden kokonaisarvo oli lokakuun 2021 osakeannissa 12,4 miljardia dollaria. Ennen osakeantia yhtiön nimenä oli AutoStore NewCo Ltd.
 
## Lähteet
Vestmanlands Läns Tidning

**Vestmanlands Läns Tidning** (lyh. **VLT**) on ruotsalainen vuonna 1831 perustettu sanomalehti, jonka kotikunta on Västerås. Lehti ilmestyy kuudesti viikossa, on poliittiselta linjaltaan liberaali ja kuuluu Bonnier-konserniin.

20060613 vestmanlands lans tidning.jpg|Lehden toimitus Västeråsissa.

## Lähteet

## Aiheesta muualla

* Lehden verkkosivut
Lakrids by Bülow

**Lakrids by Bülow** on tanskalainen lakritsiyhtiö, joka on erikoistunut gourmet-lakritsiin.

Lakrids by Bülowin perusti Johan Bülow, joka avasi ensimmäisen kaupan 7. heinäkuuta 2007 Svanekeen Bornholmin saarelle. Ensimmäinen tehdas vuokrattiin Taastrupista vuonna 2008, ja sinne asennettiin lakritsikone. Vuonna 2009 Lakrids by Bülow lanseerasi suklaapäällysteisen lakritsin; makuyhdistelmä oli tullut aiemmin suosituksi Islannissa. Lakritsin muodosta tuli tällöin pyöreä. Vuonna 2017 Lakrids by Bülowin toimitusjohtajaksi tuli Fredrik R. Nilsson.

Lakrids by Bülowin tuotteita myydään myös Suomessa ja monissa muissa maissa sekä nettikaupassa.

## Lähteet
Färsaarten parlamenttivaalit 2022

**Färsaarten vuoden 2022 parlamenttivaalit** pidetään 8. joulukuuta ja niissä valitaan kaikki 33 paikallisparlamentin jäsenet seuraavaksi neljäksi vuodeksi. Koko autonominen alue toimii yhtenä vaalipiirinä.

## Tausta
Edelliset parlamenttivaalit pidettiin vuonna 2019 ja niissä suurimmaksi puolueeksi selvisi kansanpuolue, joka sai 8 paikkaa. Se muodosti yhdessä keskustan ja unionistien kanssa hallituksen.

Hallitus kaatui kuitenkin lokakuussa 2022, kun keskustapuolue lähti hallituksesta, kun pääministeri Bárður á Steig Nielsen erotti ulkoministerinä toimineen Jenis av Ranan. Syynä erottamiseen oli se, että av Rana oli sanonut, ettei voi tukea Tanskan konservatiivien Søren Pape Poulsen mahdollista nousua pääministeriksi, koska tämä on homoseksuaali. Koska hallitus menetti enemmistönsä parlamentissa, määrättiin ennenaikaiset vaalit pidettäviksi 8. joulukuuta.

## Äänioikeus ja ehdokasasettelu
Parlamenttivaaleissa saavat äänestää sellaiset henkilöt, jotka täyttävät seuraavat ehdot:

* vähintään 18-vuotias 
* Tanskan kansalainen, joka on rekisteröitynyt Färsaarten asukkaaksi

Ehdokkaaksi voivat asettua sellaiset henkilöt, jotka ovat äänioikeutettuva vaaleissa.

## Tulokset

## Lähteet
Toivo Lapinleimu

**Toivo Johannes Lapinleimu** (23. syyskuuta 1913 Pyhäjärvi – 6. joulukuuta 1995 Helsinki) oli suomalainen virkamies ja yritysjohtaja, joka sai kauppaneuvoksen arvonimen.

Lapinleimun vanhemmat olivat maanviljelijä Väinö Aapeli Lapinleimu ja Hilma Johanna Lindfors ja puoliso vuodesta 1948 lääketieteen ja kirurgian tohtori Kaisa Marja Haapanen. Lapinleimu kävi Karkkilan yhteiskoulua, tuli ylioppilaaksi Toijalan yhteiskoulusta 1931 ja valmistui agronomiksi ja maatalous- ja metsätieteiden kandidaatiksi 1937, maisterin arvon hän sai 1952. Lapinleimu oli Thomén Metsätoimiston agronomi 1938–1939, Korpilahden, Säynätsalon ja Muuramen pika-asutustoimikunnan agronomijäsen 1940–1941, maatalousministeriön asutusasianosaston raivausasiainjaoston jaostopäällikkö 1945–1951 ja Valtion Rikkihappo- ja Superfosfaattitehtaat Oy:n, vuodesta 1961 Rikkihappo Oy ja vuodesta 1972 Kemira Oy, kaupallisen osaston palveluksessa, lannoitteiden myyntiosaston päällikkö 1951–1957, johtokunnan jäsen ja markkinointiosaston johtaja 1957–1977. Hänellä oli myös useita asiantuntija- ja luottamustehtäviä. Sotilasarvoltaan Lapinleimu oli reservin yliluutnantti (1969). Hän sai kauppaneuvoksen arvonimen 1975.

## Lähteet
Erkki Kerkola

**Erkki Johannes Kerkola**, vuoteen 1933 **Kröger** (19. heinäkuuta 1922 Kuopio – 4. maaliskuuta 2008) oli suomalainen insinööri ja yritysjohtaja, joka sai kauppaneuvoksen arvonimen.

Kerkolan vanhemmat olivat rakennusmestari Pekka Kerkola, aiemmin Kröger, ja Inga Eskelinen ja puoliso vuodesta 1949 kotitalousopettaja Saara Anneli Hirvensalo. Kerkola tuli ylioppilaaksi Iisalmen yhteislyseosta 1941 ja valmistui diplomi-insinööriksi Teknillisestä korkeakoulusta 1948. Hän oli Hankkijan meijeri- ja kylmäkoneosaston insinööri vuodesta 1948, osastonhoitaja vuodesta 1952, meijeri- ja kylmäkone- sekä lämpö-, vesi- ja ilmastointiosastojen johtaja 1954–1967, johtokunnan varajäsen vuodesta 1954 ja jäsen 1959–1984 sekä Meijeri-Hankkijan johtaja ja materiaalitoiminto- ja investointipalveluosaston johtaja 1968–1984. Helsingin yliopiston maatalous-metsätieteellisen tiedekunnan meijerikoneopin opettajana Kerkola toimi 1952–1962. Hänellä oli myös useita kotimaisia ja kansainvälisiä asiantuntija- ja luottamustehtäviä. Sotilasarvoltaan Kerkola oli reservin yliluutnantti (1968). Hän sai kauppaneuvoksen arvonimen 1976. Viiden eri  vuosikymmenen aikana Hankkijaa palvellut Kerkola jäi eläkkeelle 1984.

## Lähteet
Harri Koivu

**Harry Einar (Harri) Koivu** (7. maaliskuuta 1915 Helsinki – 1. syyskuuta 1996 Helsinki) oli suomalainen järjestö- ja yritysjohtaja, joka sai kauppaneuvoksen arvonimen.

Koivun vanhemmat olivat kauppias Karl Koivu ja Hilda Fagerström ja puoliso vuodesta 1945 filosofian lisensiaatti Leena Kaarina Paaskunta. Koivu tuli ylioppilaaksi Helsingin suomalaisesta lyseosta 1936, harjoitti opintoja Helsingin yliopiston maatalous-metsätieteellisessä tiedekunnassa 1936–1938 ja valmistui ekonomiksi Helsingin kauppakorkeakoulusta 1941. Hän oli Suomen Ilmailuliiton osastopäällikkö 1945, Lounais-Suomen Mainos Oy:n toimitusjohtaja Turussa 1945–1951, Tukon Turun tuotantolaitosten konttoripäällikkö 1946–1951, Kenkätehtaiden Keskusliiton apulaisasiamies 1951–1954, Suomen Kenkäkauppiaiden Liiton toimitusjohtaja 1954–1961 ja Suomen Kenkäkunnan toimitusjohtaja 1961–1980. Koivulla oli myös useita kotimaisia ja kansainvälisiä oman alansa ja muita luottamustehtäviä, esimerkiksi urheilun piirissä Helsingin Verkkopalloseuran hallituksen jäsenyys 1956–1986, varapuheenjohtajuus vuodesta 1965 ja puheenjohtajuus 1983–1986. Sotilasarvoltaan Koivu oli reservin yliluutnantti. Hän sai kauppaneuvoksen arvonimen 1976.

## Lähteet
TTEthernet

**TTEthernet** eli **Time-Triggered Ethernet** on reaaliaikaiseen käyttöön suunnattu Ethernet (IEEE 802.3) -yhteensopiva verkko (SAE AS6802 -standardi). TTEthernetin ennakoitu pääkäyttökohde on turvakriittiset järjestelmät, joiden on toimittava myös vikatilanteen tapahtuessa (yhden tai kahden vian hypoteesit). Nasan MPCV (multi-purpose crew vehicle) ja sen huoltomoduuli, jonka kehittää ESA, käyttävät TTEthernetiä verkkona.

TTEthernetiä on käytetty Orion-aluksen koelennolla vuonna 2014 ja Artemis I -laukaisun yhteydessä on toinen kerta kun TTEthernetiä käytetään avaruudessa. Orion on ensimmäinen, jossa sama verkko välittää sekä kriittistä että vähemmän kriittistä tietoa samassa verkossa, jotka aiemmin ovat olleet täysin tosistaan riippumattomissa verkoissa. Ratkaisulla on tarkoitus pudottaa aluksen kokoa, painoa, kustannuksia sekä virtatarvetta. TTEthernetissä on kaksi ominaisuutta, joita tavallisessa Ethernetissä ei ole: ajoitus, jossa kaikki laitteet ovat synkronoituja ja lähettävät viestejä ennaltamääritellyn vuoron mukaan; sekä vikasietoisuus lähettämällä useiden tasojen kautta yhtäaikaa. 

Tutkijat ovat löytäneet keinon, jolla yksittäisellä alhaisen kriittisyyden tasolla toimiva laite voi häiritä kaikilla muilla korkeammilla kriittisyyden tasoilla toimivia laitteita estäen viestien kulkemisen. Nasan edustaja on sanonut, että Nasan ryhmät ovat tietoisia ja ovat ottaneet askeleita ennaltaehkäisemään riskejä avaruusaluksissa.

## Lähteet
Lyhyttavara

**Lyhyttavara** on vanhentunut nimitys ompeluun, neulontaan ja muuhun tekstiilityöhön liittyvistä tarvikkeista sekä valmiina myydyistä asusteista, sukista ja alusvaatteista. Nimitys 'lyhyttavara' (, ) on syntynyt kangaskauppiaiden piirissä pituuden tai painon mukaan myytävien tuotteiden, kuten pakasta leikattavien kankaiden vastakohdaksi kuvaamaan kappaleittain tai tusinoittain myytäviä ompelutarvikkeita (nappeja, vetoketjuja, neuloja, lankarullia yms.) tai muita halpoja kappaletavaroita, kuten koruja ja koristeita, leluja ja askartelutarvikkeita.

## Lyhyttavarakaupat
Lyhyttavaraliikkeet () olivat yleisiä etenkin 1900-luvun alkupuolella ennen valmisvaatekaupan yleistymistä, aikana jolloin vaatteet tehtiin itse kotona tai teetettiin ompelijalla itse valituista kankaista ja tarvikkeista. Harvoja Suomessa yhä toimivia lyhyttavaraliikkeitä on Helsingin Kalliossa Neljännen linjan ja Suonionkadun kulmassa vuonna 1953 avattu Selma Palmu.

## Rihkama
Nykyisin sanaa *rihkama* käytetään vähättelevässä sävyssä edullisesta pikkutavarasta, etenkin halvoista koruista ja koristeista, tai kielikuvana minkä tahansa alan heikkolaatuisesta sarjatuotannosta. Aikoinaan se kuitenkin merkitsi aivan asenteettomasti samaa kuin lyhyttavara.. Kauppaneuvos Juho Linnamo piti Viipurissa, vuodesta 1940 Forssassa, lyhyttavaran tukkuliikettä nimeltä Rihkama Oy. Työpaikkailmoituksessa vuodelta 1912 Rihkama Tukkukauppa etsi kauppamatkustajaa, joka ”on perehtynyt rihkama (lyhyt-tavara) alaan”.

## Lähteet

## Aiheesta muualla
Asikkalan Riihilahden työväentalo

**Riihilahden työväentalo** oli Asikkalan kunnan Riihilahden kylässä sijainnut työväentalo. 

## Historiaa
Riihilahden työväenyhdistys perustettiin vuonna 1902 ensimmäisenä Asikkalan työväenyhdistyksistä. Suurlakkovuonna 1905 yhdistyksen jäsenmäärä oli 60. Kyseisenä vuonna yhdistys osti valmiin talon ja otti sen käyttöön työväentalona. Vuonna 1906 talolla pidettiin kokous, jossa perustettiin punakaarti ja lakkokomitea uuden suurlakon varalle. Ilmeisesti talo oli täysin valmis vasta vuoteen 1908 mennessä, sillä tällöin yhdistys ilmoitti siitä SDP:n puoluetilastoon. Yhdistyksen jäsenluku oli tässä vaiheessa pudonnut 19:ään.

Vuonna 1905 yhdistyksen yhteyteen perustettiin naisosasto, johon liittyi 17 naista. Vuoden 1907 aikana yhdistys järjesti 15 kokousta ja kuudet iltamat.

Kesällä 1925 *[[Hämeen Kansa]]* -lehti kirjoitti, että yhdistyksen talo oli ollut jo pitkään käyttämätön, käyttökelvoton ja homeessa. Kokoushuoneessa oli iso muurahaispesä. Tilalle oli aiottu rakentaa uusi työväentalo, jota varten hirret oli veistetty ja lankku- ja lautatavara hankittu. Hanke oli kuitenkin jäänyt kesken, ja rakennustarvikkeet olivat jääneet tontille mätänemään.

Vuonna 1926 yhdistys lakkautettiin kihlakunnanoikeuden päätöksellä. 

## Lähteet
Reijo K. Kuusinen

**Reijo Kalevi Kuusinen** (29. syyskuuta 1924 Helsinki – 15. huhtikuuta 2008 Helsinki) oli suomalainen yrittäjä ja yritysjohtaja, joka sai kauppaneuvoksen arvonimen.

Kuusisen vanhemmat olivat kauppaneuvos Kalle Kuusinen, aiemmin Gröhn, ja Aino Esteri Lindroos ja puoliso vuodesta 1951 oopperalaulaja Sinikka Koskela. Kuusinen kävi keskikoulun Helsingin suomalaisessa lyseossa 1942 ja Suomen Liikemiesten Kauppaopiston 1947. Hän oli isänsä perustaman Kuusinen Oy:n eri tehtävissä 1947–1960, toimitusjohtaja 1960–1985, johtokunnan ja hallituksen jäsen 1950–1985, varapuheenjohtaja 1960–1972 ja puheenjohtaja 1972–1976. Hänellä oli myös useita liike-elämän ja muita luottamustehtäviä. Sotilasarvoltaan jatkosotaan osallistunut ja siellä haavoittunut Kuusinen oli reservin alikersantti. Hän sai kauppaneuvoksen arvonimen 1975. 1950-luvulla moottoriveneurheilua harrastanut Kuusinen oli useiden eri veneluokkien Suomen mestari ja toimi aktiivisesti Suomen Moottoriveneliitossa, jonka puheenjohtajaksi hänet valittiin 1974.

## Lähteet
Samsung Galaxy Z Fold 4

**Samsung Galaxy Z Fold 4** on Samsungin 10. elokuuta 2022 julkistama ja 25. elokuuta julkaisema taittuvanäyttöinen älypuhelin.

Puhelimessa on kaksi näyttöä, joista toinen on taittuva päänäyttö ja toinen kansinäyttö. Päänäytön koko on 7,6 tuumaa ja kansinäytön 6,2 tuumaa. Molemmat näytöt tukevat 120 hertsin virkistystaajuutta. Keskusmuistia on 12 gigatavua, ja tallennustilaa on valittavana 256 gigatavua, 512 gigatavua tai yksi teratavu. Puhelimessa on Qualcomm Snapdragon 8+ Gen1 -kahdeksanydinprosessori.

Puhelimessa on yhteensä viisi kameraa, joista kolme on sijoitettu takakanteen, yksi etukanteen ja yksi päänäytön alle. Takakannen pääkameran tarkkuus on 50 megapikseliä, ultralaajakulmakameran 12 megapikseliä ja telekameran 10 megapikseliä. Telekamerassa on kolminkertainen optinen zoom. Etukannen kameran tarkkuus on 10 megapikseliä. Päänäytön alle upotetun kameran tarkkuus on neljä megapikseliä.

Akun kapasiteetti on 4&nbsp;400 milliampeerituntia, ja se tukee 25 watin latausta ja 15 watin langatonta latausta. Puhelin on vesitiivis, ja sen IP-luokitus on X8. Sormenjälkitunnistin on sijoitettu puhelimen kyljelle virtapainikkeeseen. Käyttöjärjestelmänä on Android 12L ja käyttöliittymänä One UI 4.1.1. Puhelimelle on luvattu neljä Android-versiopäivitystä ja viisi vuotta tietoturvapäivityksiä.

## Lähteet

## Aiheesta muualla

*Samsung Galaxy Z Fold 4 Samsungin sivuilla
Filippo Serafini

**Filippo Serafini** (1831–1897) oli italialainen oikeusoppinut, lähinnä oikeushistorian tutkija. Hän oli professorina useissa yliopistoissa, viimeksi Pisan yliopistossa. Hän teki Italiassa tutuksi varsinkin saksalaista oikeustiedettä. Hän julkaisi muun muassa teoksen *Istituzioni di diritto romano: comparato al diritto civile patrio* (1. p. 1858–1859). Hän oli 1868 perustetun vertaisarvioidun julkaisun *[[Archivio giuridico]]n* perustajia.

## Lähteet

## Aiheesta muualla
Optometria

**Optometria** on terveydenhuollon erikoisala, joka tutkii silmien ja niihin liittyvien rakenteiden vikoja ja poikkeavuuksia. Optometristit ovat terveydenhuollon ammattilaisia, jotka yleensä tarjoavat kattavan näönhuollon osana perusterveydenhuoltoa.
__NOTOC__
## Etymologia
Termi optometria tulee kreikan sanoista ὄψις (opsis; ’näkö’) ja μέτρον (metron; ’mittausväline’, ’mitta’). Sana tuli kieleen aikana, jolloin näkökyvyn mittaamiseen käytettävää instrumenttia kutsuttiin optometriksi (myöhemmin termejä foropteri ja refraktori). Kantasana opto on lyhennetty muoto kreikan sanasta ophthalmos, joka tarkoittaa ’silmää’. Kuten useimmat muutkin terveydenhuollon alat, optometristien koulutus ja pätevyysvaatimukset ovat useimmissa maissa säänneltyjä. Optometrian ammattilaiset ja optometriaan liittyvät järjestöt tarjoavat näönhuoltoa yhteistyössä valtion virastojen, muiden terveydenhuollon ammattilaisten ja yhteiskunnallisten toimijoiden kanssa.

## Optometrian ja optometristin määritelmä
World Council of Optometry, Maailman terveysjärjestö WHO ja noin 75 optometriajärjestöä yli 40 maasta ovat omaksuneet seuraavan optometrian ja optometristin määritelmän: Optometria on itsenäinen, säännelty terveydenhuollon ala, jonka ammattilaiset  ovat koulutettuja optometristeja. Optometristit ovat perusterveydenhuollossa silmien ja näkemisen asiantuntijoita, jotka tarjoavat kattavaa näönhuoltoa. Näönhuolto tarkoittaa muun muassa taittovirheen määritystä ja näönkorjauksen ratkaisujen myyntiä, tutkimuksia mahdollisten silmäsairauksien havaitsemiseksi ja hoitamiseksi sekä näönkuntoutusta.

## Lähteet

## Aiheesta muualla
* Näkeminen ja silmäterveys NÄE ry
Teemu Tanner

**Teemu Tanner** (s. 1985) on suomalainen Helsingissä asuva entinen indie rock -laulaja ja -kitaristi.

## Yhtyeet ja tv-esiintymiset
Tanner on toiminut keulahahmona yhtyeissä Kynnet ja Hopeajärvi. Hän on myös ollut yhtyeissä The Munchies, Lady Escape, Love Sport ja Teksti-TV 666. Tanner on ollut mukana Yleisradion tv-ohjelmassa *[[Sohvaperunat]]*. Hän sai vuonna 2017 kunnianloukkauksesta sakkotuomion haukuttuaan Suomi Ensin -liikkeen Pertti Nykästä rasistiksi tämän ollessa kuvaamassa yhtyeen keikkaa Vantaan Tikkurila Block Partyssa. 

## Seksuaalirikosepäilyt ja raiskaustuomio
Tanner ilmoitti syksyllä 2021 lopettavan uransa häneen kohdistuneen Instagramin Punkstoo-kanavalla levinneen kohun takia, jossa Tanneria syytettiin seksuaalisesta väkivallasta. Kyseessä oli suojaamaton yhdyntä ilman suostumusta, minkä Tanner itse tunnusti ja ilmoitti lopettavansa soittamisen. Myös Love Sportin aikainen yhtyekaveri Max Mäkinen kertoi Tannerin manipuloivasta käytöksestä. Raiskausepäilystä nostettiin syyte Helsingin käräjäoikeudessa kesällä 2023. Seuraavan vuoden maaliskuussa Tanner tuomittiin raiskauksesta yhden vuoden ehdolliseen vankeuteen sekä määrättiin maksamaan uhrilleen 2 000 euron korvaukset henkisestä kärsimyksestä.

## Lähteet
Ignaz von Döllinger

**Johann Joseph Ignaz von Döllinger** (28. helmikuuta 1799 Bamberg, Baijeri – 10. tammikuuta 1890 München) oli saksalainen roomalaiskatolinen teologi, pappi ja merkittävä kirkkohistorioitsija. Döllinger kieltäytyi hyväksymästä Vatikaanin ensimmäisen konsiilin (1869–1870) julistamaa oppia paavin erehtymättömyydestä ja oli sitten vanhakatolisen kirkon perustajia, vaikkakaan hän ei itse virallisesti liittynyt siihen. 

## Elämä
Döllingerin isoisä ja isä olivat molemmat arvostettuja lääketieteen professoreja. Döllinger opiskeli Würzburgin yliopistossa, vihittiin papiksi vuonna 1822 ja hänestä tuli Münchenin yliopiston kanonisen oikeuden ja kirkkohistorian professori vuonna 1826. Vuodesta 1835 hän oli Baijerin kuninkaallisen tiedeakatemian jäsen ja toimi sen puheenjohtajana vuodesta 1873. Hän oli myös Baijerin valtiopäivien jäsen vuodesta 1845 ja Frankfurtin kansalliskokouksen jäsen vuosina 1848–1849. Vaikka hän menetti professuurinsa vuonna 1847 protestoituaan valtiopäivillä yliopiston professorien erottamista vastaan, hänet nimitettiin uudelleen kirkkohistorian professoriksi vuonna 1849.  

Döllinger oli huomattava historiantutkija, jonka modernit tutkimusmenetelmät ja liberaalit ja kansallismieliset tulkinnat katolisuudesta johtivat konfliktiin jesuiittojen ja paavin politiikan kanssa. Toisaalta hän kirjoituksissaan vastusti seka-avioliittoja ja suhtautui reformaation johtajiin hyvin ankarasti. Hänen ajatteluunsa vaikutti Félicité de La Mennais'n liberaali katolilaisuus, jonka pyrkimyksiä sovittaa yhteen katolinen kirkko ja moderni yhteiskunta hän ylistää. Vuonna 1869 Döllinger kirjoitti Janus-nimimerkillä artikkelisarjan, jota myöhemmin laajennettiin ja julkaistiin nimellä *Der Papst und das Konzil* (1869). Kirja, jossa kritisoitiin Vatikaanin konsiilia ja erehtymättömyysoppia, joutui välittömästi Vatikaanin kiellettyjen kirjojen luetteloon. Kieltäydyttyään hyväksymästä paavin erehtymättömyysoppia Döllinger erotettiin kirkosta vuonna 1871, mutta hänet valittiin samana vuonna Münchenin yliopiston rehtoriksi. Erehtymättömyysopin vastustus oli voimakkainta saksankielisissä maissa ja erityisesti Münchenin ja Bonnin yliopistoissa, ja Döllinger oli aatesuunnan johtohahmo. Döllinger ja hänen kollegansa, jotka kaikki oli erotettu kirkosta, pitivät Münchenissä kongressin vastustaakseen konsiilin dogmeja. Komitea, jonka jäsenenä Döllinger oli, laati opillisen perustan ja ohjelman uudelle vanhakatoliselle liikkeelle saksankielisissä maissa. Döllinger kuitenkin vastusti skismaattisuutta ja uuden kirkkokunnan perustamista. 

## Lähteet
Kolaus

**Kolaus** on suomalainen punkrock yhtye, joka perustettiin Ravintola Tirrassa Lahdessa. Yhtye julkaisi debyyttialbuminsa ”Pää Edellä Pallogrilliin” vuonna 2020 Dödstil levy-yhtiön kautta. Levyn nimikkokappaleessa vierailee suomalainen rap artisti JV. Mediassa albumin kuvailtiin olevan kiillottamatonta, melodista, punkrockia, tehokkaan ytimekästä ilmaisua.

Kolaus julkaisi toisen albuminsa nimeltä Kolaus Magnus 31.10.2025, levyn julkaisi jälleen pienlevy-yhtiö Dödstil. Levy sai kiitosta muun muassa Desibeli.netin arvostelussa.

Yhtyeessä on laulaja, kaksi kitaristia, basisti ja rumpali.

## Lähteet
*https://www.rumba.fi/uutiset/mika-yhdistaa-kolausta-lansimetroa-ja-olympiastadionia-kaikki-venahtivat-kolaus-menee-nyt-paa-edella-pallogrilliin/
*https://www.rumba.fi/uutiset/taytyy-vain-suhtautua-tarkeaksi-kokemiin-asioihin-niiden-ansaitsemalla-vakavuudella-haastattelussa-kolaus/
*https://www.ess.fi/paikalliset/2983616
*https://www.desibeli.net/arvostelu/9587

### Viitteet
Przewodów

**Przewodów** (puol. [pʂɛˈvɔduf]) on kylä Puolassa Lublinin voivodikunnassa Dołhobyczówin kunnassa. Kylässä oli vuoden 2021 väestönlaskennan mukaan 413 asukasta. Kylä on reilun kuuden kilometrin päästä Ukrainan rajasta. Sinne osui marraskuussa 2022 ohjus, joka tappoi kaksi ihmistä.

## Lähteet

## Aiheesta muualla
Asikkalan työväentalo

**Asikkalan työväentalo** oli Asikkalan kunnan kirkonkylässä sijainnut työväentalo.

## Historiaa
Asikkalan työväenyhdistys perustettiin vuonna 1904. Talon yhdistys hankki vuosien 1910 ja 1912 välillä, sillä vuoden 1910 SDP:n puoluetilastoon yhdistys ei vielä ilmoittanut omistavansa taloa, mutta vuonna 1912 talo jo oli. Kyseisen vuoden lopulla yhdistyksen jäsenluku oli 10. Vuonna 1913 yhdistys järjesti talollaan kesäjuhlan.
 
Vuonna 1931 yhdistys ei ollut ”pitkään aikaan ollut säännöllisessä toiminnassa”.

Vuonna 1954 yhdistys vietti 50-vuotisjuhliaan. Ilmeisesti sillä ei ollut enää taloa käytössään, sillä juhla pidettiin nuorisoseuratalolla. 

## Lähteet
Gustaf Ludvig Arckenholtz

**Gustaf Ludvig Arckenholtz** (10. tammikuuta 1801 Kärkölä – 26. joulukuuta 1867 Hattula) oli suomalainen lahjoittaja ja tuomari.

Arckenholtz tuli ylioppilaaksi Turussa 1818, suoritti tuomarin tutkinnon 1821, ja samana vuonna hänestä tuli Turun hovioikeuden auskultantti. Hänet nimitettiin 1846 Sääksmäen tuomiokunnan tuomariksi, ja hän sai 1856 hovioikeudenneuvoksen arvonimen. Varatuomari hänestä tuli 1827, ja hän sai kihlakunnantuomarin arvonimen 1837.

Arckenholtz lahjoitti 1864 ja 1866 testamentilla apurahoiksi köyhille teologian ylioppilaille 20&nbsp;000. Apuraha on nimetty Arckenholtzin stipendiksi. Arckenholtz oli huolissaan pappien vähyydestä, mikä esti uskonnon opetusta ja harjoitusta. Hän jätti yliopiston ratkaistavaksi apurahan summan ja jaettavien apurahojen määrän. Vuonna 1917 stipendin suuruus oli 130 markkaa.

Arckenholtz oli naimaton. Hän kuoli reessä matkalla kotiin Nikkilän kartanoon Hattulan pitäjässä.

## Lähteet

## Aiheesta muualla
* Yrjö Kotivuori, Gustaf Ludvig Arckenholtz. Ylioppilasmatrikkeli 1640–1852. Verkkojulkaisu 2005
Vähän-Beltin silta (1970)

**Vähän-Beltin uusi silta** () on riippusilta, joka ylittää Vähän-Beltin salmen Tanskassa. Se yhdistää Jyllannin niemimaan ja Fynin saaren.

Silta on tarkoitettu pelkästään autoliikenteelle, ja sen yli kulkee eurooppatie E20 kuusikaistaisena moottoritienä.

Sillan kannatinpylväät ovat 120 m korkeat, ja sen pääjänne laivaväylän yli on 600 m pitkä. Lyhyemmät jänteet rannalta kannatinpylväisiin ovat 240 m kumpikin.

## Rakentaminen
Vähän-Beltin uusi silta on Tanskan ensimmäinen riippusilta. Sen suunnittelivat tanskalaiset arkkitehdit Orla Mølgaard-Nielsen ja Peter Hvidt.
Sillan rakentaminen alkoi 1965, ja sen avasi liikenteelle 21. lokakuuta 1970 kuningas Fredrik IX. Tämän jälkeen suurin osa autoliikenteestä siirtyi vanhalta sillalta uudelle.

## Kuvia

Ny Lillebaeltsbro 01.jpg|Vähän-Beltin uusi silta Middelfartista nähtynä
Little Belt Bridge highway.jpg|Näkymä sillan ajoradalta itään Fyniin päin
Ny Lillebaeltsbro 02.jpg|Sillan läntinen kannatinpylväs etelästä päin
Den Nye Lillebæltbro.JPG|Ilmakuva etelästä päin


## Lähteet

## Aiheesta muualla
Arckenholtz

**Arckenholtz** on muun muassa seuraavien henkilöiden sukunimi:

* Gustaf Ludvig Arckenholtz (1801–1867), suomalainen lahjoittaja ja tuomari
* Johan Arckenholtz (1695–1777), suomalainen historioitsija